Domstolens dom (Sjette Afdeling) af 19. april 2012 – Kommissionen mod Grækenland
(Sag C-297/11)
»Traktatbrud – direktiv 2000/60/EF – Unionens vandpolitiske foranstaltninger – vandområdeplaner – offentliggørelse – offentlig oplysning og høring – manglende anmeldelse til Kommissionen«
1.                     Traktatbrudssøgsmål – Domstolens prøvelse af søgsmålsgrundlaget – relevante forhold – forholdene ved udløbet af den i den begrundede udtalelse fastsatte frist [art. 258 TEUF; Europa-Parlamentets og Rådets direktiv 2000/60, art. 13, stk. 1-3 og 6, art. 14, stk. 1, litra c), og art. 15, stk. 1] (jf. præmis 13)
2.                     Medlemsstater – forpligtelser – gennemførelse af direktiver – undladelse – begrundet i interne forhold – ikke tilladt (art. 258 TEUF) (jf. præmis 14 og 17)
Angående
Traktatbrud – tilsidesættelse af artikel 13, stk. 1-3 og 6, artikel 14, stk. 1, litra c), og artikel 15, stk. 1, i Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger (EFT L 327, s. 1) – vandområdeplaner – offentliggørelse – offentlig oplysning og høring – ingen meddelelse til Kommissionen af kopier af områdeplanerne.
Konklusion
1)
Den Hellenske Republik har tilsidesat sine forpligtelser i henhold til artikel 13, stk. 1-3 og 6, og artikel 15, stk. 1, i Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, idet den ikke inden den 22. december 2009 har udarbejdet vandområdeplaner for såvel de vandområdedistrikter, der i det hele er beliggende på dens nationale område, som for de internationale vandområdedistrikter, og idet den ikke inden den 22. marts 2010 har meddelt Europa-Kommissionen en kopi af disse planer. Endvidere har Den Hellenske Republik tilsidesat sine forpligtelser i henhold til nævnte direktivs artikel 14, stk. 1, litra c), idet den ikke inden den 22. december 2008 har påbegyndt proceduren for offentlig oplysning og høring vedrørende udkastene til vandområdeplaner.
2)
Den Hellenske Republik betaler sagens omkostninger.